Класная гадзіна

“Дзяржаўная сімволіка Рэспублікі Беларусь”

Мэта: вывучэнне дзяржаўных сімвалаў Беларусі і іх гісторыі.

Задачы:

даць асноўныя паняцці пра сімвалы і эмблемы дзяржавы;

паказаць, што дзяржаўная сімволіка – гэта агульнаграмадзянская каштоўнасць;

выхоўваць у вучняў паважлівыя адносіны да сімвалаў сваёй дзяржавы.

Афармленне: Дзяржаўны герб Беларусі, Дзяржаўны сцяг Беларусі, тэкст Дзяржаўнага гімна Беларусі, дакументальныя відэафрагменты, аўдыёзапісы з Дзяржаўным гімнам РБ, песнямі “Беларусь і я” К. Слукі, “Белая Русь” у выкананні А. Агурбаш.

Тэхнічныя сродкі: мультымедыйны праектар, аўдыёзапісы.

Клас падзяляецца на групы: групу “гісторыкаў” і групу “экспертаў”. Вучні з дадзеных груп загаддзя рыхтуюць матэрыял для выступлення.

Гучыць песня “Белая Русь” у выкананні А. Агурбаш. На экране высвечваюцца фотаздымкі беларускіх краявідаў.

Настаўнік. Добры дзень, юныя грамадзяне Беларусі! Тэма нашай класнай гадзіны “Дзяржаўная сімволіка Рэспублікі Беларусь”. Як вы разумееце паняцце “сімволіка”? (*Адказы вучняў*).

Настаўнік. Сімваламі і знакамі запоўнена ўсё наша жыццё. Нават імя і прозвішча – гэта знакі, якія раскрываюць змест своеасаблівага, непаўторнага лёсу. Францыск Скарына, Максім Багдановіч, Янка Купала, Пётр Клімук, Пётр Машэраў. Магчыма, і вашы імёны калі-небудзь як знак стануць выразнікамі памяці аб подзвігах і здзяйсненнях у імя нашага беларускага народа.

Вучань-экперт. Сімволіка – паняцце складанае, але вельмі багатае. Гэта веды пра сімвалы, прынятыя дзяржавай, установамі, партыямі, аб’яднаннямі людзей. Сімвалы існуюць з даўніх часоў і будуць існаваць вечна.

Вучань-гісторык. У далёкім мінулым людзі, якія жылі разам, утваралі роды і плямёны. Роды і плямёны, якія не жадалі ці не маглі захоўваць вопыт продкаў, гінулі – слабелі і раствараліся ў іншых плямёнах. Тыя ж роды і плямёны, у якіх з павагай ставіліся да запаветаў і культуры продкаў, паспяхова развіваліся.

Роды і плямёны, як правіла, адрозніваліся адзеннем. Яны насілі асаблівай формы шапкі, асаблівага вырабу паясы, абутак.

Вучань-гісторык. Нашым продкам выпадала адстойваць свабоду і незалежнасць ад шматлікіх ворагаў. У жорсткіх бітвах трэба было дакладна адрозніваць сваіх ад няпрошаных прышэльцаў. Роля адрозненняў выконвала перш за ўсё асобая форма і асобая афарбоўка шчытоў, асобыя віды зброі. Неабходнасць неяк абазначыць свае палкі, выдзеліць іх і адначасова запалохаць ворагаў, падбадзёрыць сваіх воінаў прывяла паступова да стварэння сцяга, а ўпрыгожаны рознымі “шчаслівымі прыкметамі” або “знакамі лёсу” шчыт вядомага ваяра пераўтварыўся з цягам часу ў герб.

Вучань-гісторык. І сцяг, і герб пераўвасобіліся ў знакі, якія перадаюць сваёй формай, колерам і адлюстраваннем вельмі істотныя звесткі ці, як гавораць цяпер, інфармацыю. Сцяг стаў знакам, які сведчыў аб прыналежнасці войска, горада, замка ці карабля пэўнай краіне, пэўнай дзяржаве. Герб стаў знакам, які сведчыў аб радавітасці караля ці князя. Пазней герб правіцеля пачаў выкарыстоўвацца як герб дзяржавы, як галоўны сімвал.

Вучань-гісторык. Герб і сцяг лічацца ва ўсіх краінах вышэйшымі сімваламі народа. Ім ужо не пакланяюцца як боскім знакам, але іх па-ранейшаму шануюць, як роднае слова, родны дом, родную культуру і звычкі. Яны сімвалізуюць, увасабляюць для кожнага чалавека, для кожнага грамадзяніна Радзіму.

Вучань-эксперт. Кожная дзяржава мае свае сімвалы і эмблемы. Дзяржаўныя сімвалы заснаваны на гістарычнай пераемнасці і гістарычных традыцыях; любое зневажанне іх караецца законам.

Настаўнік. Да асноўных дзяржаўных сімвалаў адносяць герб, сцяг, гімн. Усе гэтыя сімвалы замацаваны у Канстытуцыі Рэспублікі Беларусь.

Вучань-эксперт. Дзяржаўны герб – афіцыйная эмблема дзяржавы, якая адлюстроўваецца на пячатках, бланках афіцыйных органаў, грашовых знаках і г.д. Дзяржаўны герб можа быть часткай дзяржаўнага сцяга. Вывучэннем гербаў займаецца гістарычная дысцыпліна геральдзіка (гербазнаўства)

Вучань-эксперт. Дзяржаўны сцяг – афіцыйны сімвал дзяржаўнай улады, які ўвасабляе суверэнітэт дзяржавы. Ён вывешваецца на будынках вярхоўных органаў дзяржаўнай улады, пасольстваў, гандлёвых прадстаўніцтваў, консульстваў за мяжой.

Вучань-эксперт. Дзяржаўны гімн – урачыстая песня. Так, як і Дзяржаўны герб і сцяг з’яўляецца афіцыйным сімвалам той ці іншай дзяржавы. Свой гімн маюць усе сучасныя дзяржавы.

Настаўнік. Наша краіна, наша дзяржава называецца Рэспубліка Беларусь. Зараз вы можаце ўбачыць выявы гербаў беларускіх гарадоў (*дэманструюцца выявы гербаў беларускіх гарадоў*). Некаторыя вам знаёмы, некаторыя вы бачыце ўпершыню. Але герб нашай дзяржавы вы, упэўнена, пазнаеце безпамылкова. (*дэманструецца Дзяржаўны герб Рэспублікі Беларусь*).

Уважліва разгледзьце ўсе дэталі, усе часткі герба. Кожная дэталь мае важнае значэнне і дае зрокавыя, наглядныя і ў той жа час важныя звесткі пра нашу краіну, пра наш народ.

Першае, на што звярне ўвагу кожны, - гэта зялёны контур тэрыторыі Рэспублікі Беларусь, як яна адлюстравана на геаграфічнай карце. Зялёны контур у залатых промнях узыходзячага Сонца. Контур краіны знаходзіцца ў сярэдзіне герба, утворанага вянком з каласоў, пераплеценых з аднаго боку ружовымі кветкамі канюшыны, з другога – блакітнымі кветкамі ільну.

Гэтыя сімвалы вельмі складаныя, іх мова патрабуе для разумення пэўных ведаў.

Вучань-эксперт. Вянок (з ружаў, пальмавых лісцяў, лаўра) спрадвеку выкарыстоўваўся народамі як узнагарода пераможцу і ўвасабляў перамогу. Разам з гэтым гэта сімвал памяці і непарыўнай сувязі сучаснікаў з продкамі. Славяне верылі, што сноп хлебных каласоў – лепшы спосаб звароту да божых сіл з просьбай аб пасланні ці дараванні новага ўраджаю і працвітання.

Вучань-эксперт. Канюшына – сімвал сувязі са стваральным светам жывёл: канём, каровай, авечкай, для якіх яна – лепшы корм. Старажытныя людзі справядліва лічылі, што чалавек – частка ўсяго свету жывых істот, які здольны захаваць сабе жыццё і забяспечыць працвітанне толькі пры ўмове захавання і працвітання астатняга жывёльнага свету.

Лён – гэта бавоўна Поўначы, цудоўны матэрыял для адзення. Здаўна з ільну вырабляліся прыгожыя і трывалыя тканіны. Лён – сімвал пераўтваральнай працы, знак дабра і дастатку.

Настаўнік. Ніжэй контура граніцы Рэспублікі Беларусь змешчаны зямны шар з узыходзячым над ім сонцам і залатымі промнямі.

Вучань-эксперт. Зямны шар – гэта знак таго, што Рэспубліка Беларусь успрымае ўсе народы Зямлі як раўнапраўных сяброў і партнёраў, гатова з імі дружыць і гандляваць, абменьвацца вырабамі і ведамі.

Яднанне Зямлі і Сонца – галоўны знак жыцця.

Настаўнік. З элементаў герба звяртае на сябе ўвагу чырвоная зорка.

Вучань-эксперт. Пяціканцовая зорка – сімвал чалавека і чалавецтва, знак мужнасці і высокіх памкненняў.

Настаўнік. Герб абвіты чырвона-зялёнай стужкай, на якой знізу чытаем надпіс залацістага колеру – “Рэспубліка Беларусь”.

Такім чынам, у гербе адлюстраваны асноўныя нацыянальныя духоўныя каштоўнасці беларусаў: грамадзянскае адзінства, праца, імкненне да ўдасканалення сваёй асобы і ўсяго грамадства, міралюбства і адначасова гатоўнасць пастаяць за сваю свабоду і суверэннасць.

Герб Рэспублікі Беларусь сімвалізуе дзяржаўную волю народа і выкарыстоўваецца ўсімі дзяржаўнымі органамі краіны.

Герб упрыгожвае ўрадавыя ўстановы, як бы афармляе іх паўнамоцтвы. Усе важнейшыя дакументы і пячаткі ўтрымліваюць выяву Дзяржаўнага герба.

(*Дэмантсруюцца сцягі розных дзяржаў. Апошнім – Дзяржаўны сцяг Рэспублікі Беларусь*)

Спадзяюся, вы пазналі сцяг нашай краіны, галоўны сімвал нашай Радзімы. Дзяржаўны сцяг адлюстроўвае істотна важныя звесткі пра нашу краіну. Кожны грамадзянін павінен добра разумець мову беларускага сцяга, каб асэнсавана шанаваць сцяг і ганарыцца ім, як ганарацца сваім народам і яго слаўнай гісторыяй.

Наш сцяг, як вы бачыце, мае тры колеры: чырвоны, зялёны і белы.

Вучань-эксперт. Чырвоны колер са старажытных часоў служыць знакам Сонца, сімвалізуе кроўныя повязі, брацтва, барацьбу за справядлівую справу. Ён азначае высокае прызначэнне ў лёсе і перамогу. Адначасова гэта знак шчаслівага жыцця.

Зялёны колер – гэта колер Прыроды, нашай карміцелькі, нашай першамаці. Гэта колер палёў і лясоў, якія здаўна займалі асноўную частку тэрыторыі нашай краіны. Зялёны колер – колер дабра, росту, развіцця, дабрабыту і міру.

Нарэшце, белы колер – гэта перш за ўсё колер свабоды. Недарэмна лічаць, што назва нашай краіны – Беларусь – звязана з непахіснай воляй да свабоды.

Вучань-гісторык. Існавала, як вядома, і Чорная Русь: так умоўна азначаўся край славянскіх плямёнаў, які быў захоплены ворагамі. Разам з тым белы колер – гэта колер маральнай чысціні і мудрасці. І гэтыя якасці павінен свята захоўваць у сваёй душы сапраўдны сын беларускай зямлі.

Настаўнік. Сцяг Беларусі мае яшчэ адну важную, характэрную рысу, яшчэ адну важную дэталь – гэта чырвоны народны ўзор ці, інакш кажучы, арнамент.

Вучань-эксперт. Арнамет – гэта сімвалічны малюнак, графічны спосаб заклінання вышэйшых боскіх сіл. Праз узоры, ці арнамент, людзі выказвалі розныя пажаданні і запаветы яшчэ ў тыя часы, калі не існавала пісьменства.

Вучань-гісторык. Са шматлікіх варыянтаў беларускага народнага арнаменту на Дзяржаўным сцягу Рэспублікі Беларусь адлюстравана частка (фрагмент) найбольш старажытнага і тыповага арнаменту. Работа была выканана ў 1917 годзе і належыць простай сялянцы Матроне Маркевіч з вёскі Касцелішча Санненскага павета.

Настаўнік. Што азначае гэты арнамент? Што ён сімвалізуе?

Вучань-эксперт. Перш за ўсё – працалюбства і працоўнае майстэрства як перадумову кожнага шчаслівага лёсу.

Настаўнік. Прыгледзімся больш уважліва да арнаменту. У цэнтры яго ромб з тоўстымі “кручкамі”, ці “рагамі”, ці “вёсламі”, якія азначаюць вечнасць і рух.

Вучань-эксперт. Сам ромб – гэта старадаўняя выява багіні Зямлі і Урадлівасці. Разам з тым гэта сімвал засеянага поля. Ён акружаны знакамі, якія заклінаюць аб ураджаі, удачы і здзяйсненні праведных, добрых жаданняў. Больш дробныя ромбікі – гэта таксама заклінанні – “хлябы”, гэта значыць ежа, якую трэба разумець як ежу для духа і ежу для цела.

Настаўнік. Вось, аказваецца, якія прамудрасці выказвае вышыўка простай сялянкі, што захавала для нас “пасланне” з далёкіх часоў!

Такім чынам, беларускі сцяг расказвае гісторыю беларускага народа, заклікае да ажыццяўлення самых высокіх памкненняў да свабоды, росквіту і дружбы народаў.

Дзяржаўнаму сцягу, як і святыні, аддаюцца адпаведныя ўшанаванні. Годнасць сцяга падлягае абароне як унутры дзяржавы, так і за яе межамі. Знявага яго разглядаецца як абраза гонару нацыі і дзяржавы. Гэты сцяг лунае над будынкам, у якім працуе Прэзідэнт Рэспублікі Беларусь. Сцяг пастаянна ўзняты і над будынкамі іншых важнейшых дзяржаўных органаў. Сцяг Рэспублікі Беларусь уздымаецца на будынках дыпламатычных прадстаўніцтв і консульскіх устаноў, на ўсіх будынках выканаўчай улады раёнаў і абласцей, навучальных устаноў, прадпрыемствах, на жылых будынках у дні дзяржаўных свят і памятных дат. Дзяржаўны сцяг можа быць узняты ў час урачыстых мерапрыемстваў. Калі здараецца ўсенароднае гора, калі гіне ці памірае хто-небудзь з дастойных людзей Айчыны, да сцягоў прымацоўваюць чорныя жалобныя стужкі, а сцяг у знак жалобы павінен быць прыспушчаны – сцяг як бы схіляецца перад памяццю дастойных грамадзян. Паклон сцягоў – гэта паклон усяго народа. (*Дэманструюцца фотаздымкі ўстаноў, якія маюць Дзяржаўны сцяг РБ, спартыўныя спаборніцтвы, дзяржаўныя святы, спартсменаў, якія перамаглі ў міжнародных спаборніцтвах у час цырымоніі ўзнагароджання*).

Настаўнік. Беларускі Дзяржаўны сцяг падымаецца ў час спартыўных спаборніцтваў у Рэспубліцы Беларусь і за яе межамі, у замежных дзяржавах, калі беларускія спартсмены займаюць прызавыя месцы.

Ніводнае свята, як вы бачыце, не абходзіцца без дзяржаўных сцягоў. Яны напаўняюць сэрцы грамадзян упэўненасцю і гордасцю за свой гераічны працоўны народ, рашучасцю адстойваць гонар і змагацца за інтарэсы роднай краіны. І ў час суровых выпрабаванняў сцяг Айчыны заставаўся сімвалам мужнасці і непахіснасці волі народа да перамогі над ворагам.

Настаўнік. Акрамя сцяга і герба, важным сімвалам дзяржавы з'яўляецца гімн – урачысты музычны твор, які прызваны аб'ядноўваць, натхняць усю нацыю. Так як і узняцце Дзяржаўнага сцяга Рэспублікі Беларусь, выканане Дзяржаўнага гімна Рэспублікі Беларусь суправаджаецца праяўленнем вышэйшых форм павагі да яго – уставаннем грамадзянскіх асоб і аддаваннем павагі або салютаваннем зброяй вайскоўцамі. (*Кожнаму вучню даюцца словы Дзяржаўнага гімна Рэспублікі Беларусь*).

Настаўнік. Мелодыя Дзяржаўнага гімна Рэспублікі Беларусь вельмі ўрачыстая. Яе аўтар Н.Сакалоўскі. Словы на яе былі напісаны М.Клімковічам і У.Некляевым. Аўтары гімна ў чарговы раз падцвярджаюць думку аб тым, што беларусы – міралюбівы, вольны народ, які любіць сваю Радзіму, ганарыцца ёю, марыць пра яе росквіт, дабрабыт і светлую будучыню і здольны прыкласці максімум намаганняў, каб абараніць і ўславіць маці-Радзіму. Словы гімна услаўляюць краіну, заклікаюць да добразычлівых адносін да іншых народаў.

Вучань-эксперт. Гімн Беларусі можа выконвацца ў аркестровым, харавым або іншым вакальным і інструментальным варыянтах. Пры гэтым могуць выкарыстоўвацца сродкі гука- і відэазапісу, а таксама сродкі тэле- і радыёвяшчання. Дзяржаўны гімн павінен выконвацца ў дакладнай адпаведнасці з музычнай рэдакцыяй і тэкстам.

Настаўнік. Дзяржаўны гімн выконваецца пры ўступленні на пасаду Прэзідэнта Рэспублікі Беларусь, у час афіцыйнай цырымоніі ўзняцця Дзяржаўнага сцяга Рэспублікі Беларусь і іншых афіцыйных цырымоній; у час правядзення воінскіх рытуалаў, пры адкрыцці помнікаў і памятных знакаў; пры адкрыцці і закрыцці ўрачыстых сходаў, прысвечаных дзяржаўным святам.

Вучань-гісторык. Цяперашнія герб і сцяг Рэспублікі Беларусь прыняты ў выніку ўсенароднага галасавання 14 мая 1995 года.

Настаўнік. Дзяржаўныя сімвалы нашай краіны клічуць грамадзяніна да выканання свайго абавязку, да подзвігаў і рэкордаў. Але, каб здзейсніць сваю мару, стаць паўнацэнным грамадзянінам Айчыны, неабходна з юных год умацоўваць сваё здароўе, развіваць сілу, спрыт, розум, засвойваць культурныя каштоўнасці народа, шанаваць сваіх бацькоў і паважаць старэйшых.

У нашай краіне святкуюць Дзень Дзяржаўнага герба і Дзяржаўнага сцяга ў другую нядзелю мая.

Няхай лунае над намі наш слаўны сцяг! Няхай асвятляе наш шлях Дзяржаўны герб краіны! Няхай заўсёды гучыць у нашых сэрцах Дзяржаўны гімн, які заклікае нас захоўваць вернасць свайму мудраму, гераічнаму народу, адстойваць яго інтарэсы, якія з’яўляюцца інтарэсамі кожнага з нас. (*Дзеці разам з настаўнікам выконваюць Дзяржаўны гімн Рэспублікі Беларусь*).